《醉义歌》
辽朝·寺公大师

晓来雨霁日苍凉，枕帏摇曳西风香。
困眠未足正展转，儿童来报今重阳。
吟儿苍苍浑塞色，客怀衮衮皆吾乡。
敛衾默坐思往事，天涯三载空悲伤。
正是幽人叹幽独，东邻携酒来茅屋。
怜予病窜伶仃愁，自言新酿秋泉曲。
凌晨未盥三两卮，旋酌连斟折栏菊。
我本清癯酒户低，羁怀开拓何其速。
愁肠解结干万重，高谈几笑吟秋风。
遥望无何风色好，飘飘渐远尘寰中。
渊明笑问斥逐事，谪仙遥指华胥宫。
华胥咫尺尚未及，人间万事纷纷空。
一器才空开一器，宿酲未解人先醉。
携棋挈榼近花前，折花顾影聊相戏。
生平岂无同道徒，海角天涯我遐弃。
我爱南村农丈人，山溪幽隐潜修真。
老病尤耽黑甜味，古风清远途犹迍。
喧嚣避遁岩路僻，幽闲放旷云泉滨。
旋舂新黍爨香(饣卞)，一樽浊酒呼予频。
欣然命驾匆匆去，漠漠霜天行古路。
穿村迤逦入中门，老幼仓忙不宁处。
丈人迎立尾杯寒，老母自供山果醋。
扶携齐唱雅声清，酬酢温语如甘澍。
谓予绿鬓犹可需，谢渠黄发勤相谕。
随分穷秋摇酒卮，席边篱畔花无数。
巨觥深斝新词催，闲诗古语玄关开。
开杯属酒谢予意，村家不弃来相陪。
适遇今年东鄙阜，黍稷馨香栖畎亩。
相进斗酒不浃旬，爱君萧散真良友。
我酬一语白丈人，解译羁愁感黄耇。
请君举盏无言他，与君却唱醉义歌。
风云不与世荣别，石火又异人生何。
荣利傥来岂苟得，穷通夙定徒奔波。
梁冀跋扈德何在，仲尼削迹名终多。
古来此事元如是，毕竟思量何怪此。
争如终日且开樽，驾酒乘杯醉乡里。
醉中佳趣欲告君，至乐无形难说似。
泰山载斫为深杯，长河酿酒斟酌之。
迷人愁客世无数，呼来稻耳充罚卮。
一杯愁思初消铄，两盏迷魂成勿药。
尔后连浇三五卮，干愁万恨风蓬落。
胸中渐得春气和，腮边不觉衰颜却。
四时为驭驰太虚，二曜为轮辗空廓。
须吏纵辔入无何，自然汝我融真乐。
陶陶一任玉山颓，藉地为茵天作幕。
丈人我语真非真，真兮此外何足云。
丈人我语君听否?听则利名何足有。
问君何事从劬劳，此何为卑彼岂高。
蜃楼日出寻变灭，云峰风起难坚牢。
芥纳须弥亦闲事，谁知大海吞鸿毛。
梦里蝴蝶勿云假，庄周觉亦非真者。
以指喻指指成虚，马喻马兮马非马。
天地犹一马，万物一指同。
胡为一指分彼此，胡为一马奔西东。
人之富贵我富贵，我之贫困非予穷。
三界唯心更无物，世中物我成融通。
君不见千年之松化仙客，节妇登山身变石。
木魂石质既我同，有情于我何瑕隙。
自料吾身非我身，电光兴废重相隔。
农丈人，干头万绪几时休，
举觞酩酊忘形迹。